ສະຫະລັດ ໃຫ້ທຶນການສຶກສາ ແກ່ພວກນັກສຶກສາກົດໝາຍເພດຍິງ
ທຶນການສຶກສານີ້ ເປັນສ່ວນໜຶ່ງໃນກິດຈະກໍາ ພາຍໃຕ້ແຜນງານຊ່ວຍເຫຼືອທາງດ້ານກົດໝາຍ ທີ່ໄດ້ຮັບທຶນໂດຍຜ່ານອົງການພັດທະນາສາກົນ ຂອງສະຫະລັດ ແລະ ຈັດຕັ້ງປະຕິບັດ ໂດຍມູນນິທິເອເຊຍ.
ເອກອັກຄະລັດຖະທູດປະເທດສະຫະລັດອາເມຣິກາ ປະຈໍາ ສປປ ລາວ ທ່ານ ປອ ປີເຕີ ເຮມ໋ອນ ໄດ້ມອບທຶນການສຶກສາໃຫ້ແກ່ນັກສຶກສາກົດໝາຍເພດຍິງ ຈໍານວນ 18 ຄົນ ທີ່ພິທີມອບ-ຮັບຢູ່ນະຄອນຫລວງວຽງຈັນ ໃນວັນທີ 15 ທັນ ວາ ເພື່ອສຶກສາຕໍ່ຫຼັກສູດຝຶກອົບຮົມວິຊາຊີບ 1 ປີທີ່ສະຖາບັນຍຸຕິທໍາແຫ່ງຊາດ ພິທີດັ່ງກ່າວ ຈັດຂຶ້ນທີ່ ສຍຊ ໂດຍການເປັນກຽດເຂົ້າຮ່ວມ ເປັນສັກຂີພະຍານ ຂອງທ່ານບຸນສະຫວາດ ບຸບຜາ ຮອງລັດຖະມົນຕີກະຊວງຍຸຕິທໍາ ທ່ານບຸນຕາ ສ ພາບມີໄຊ ຫົວໜ້າກົມ ສຍຊ ແລະ ແຂກຖືກເຊີນຫຼາຍກວ່າ 50 ທ່ານ ທີ່ມາຈາກ ສຍຊ ກະຊວງຍຸຕິທໍາ ສະຖານທູດສະຫະລັດ ບໍລິສັດກົດໝາຍ ແລະ ຄູ່ຮ່ວມພັດທະນາອື່ນໆ ເຊິ່ງສະແດງໃຫ້ເຫັນເຖິງການສືບຕໍ່ ການສະໜັບສະໜູນຂອງສະຫະລັດອາເມຣິກາຕໍ່ລັດຖະບານ ສປປ ລາວ ໃນຂົງເຂດການຄຸ້ມຄອງລັດຄຸ້ມຄອງສັງຄົມດ້ວຍກົດໝາຍ ທຶນການສຶກສາດັ່ງກ່າວ ສະໜັບສະໜູນໂດຍ ອົງການພັດທະນາສາກົນປະເທດສະຫະລັດອາເມຣິກາ ຫຼື USAID ໂດຍຈະໃຫ້ການສະໜັບສະໜູນ ທາງດ້ານການເງິນແກ່ນັກສຶກສາຍິງເຫລົ່ານີ້ຕະຫລອດໄລຍະ 1 ປີ ໃນການເຂົ້າຮ່ວມຝຶກອົບຮົມວິຊາຊີບກົດໝາຍທີ່ ສຍຊ ຊຶ່ງເປັນໜຶ່ງໃນຂໍ້ກໍານົດສໍາລັບຜູ້ທີ່ຈົບການສຶກສາກົດໝາຍທີ່ຕ້ອງການເປັນຜູ້ພິພາກສາ ທະນາຍຄວາມ ແລະ ພະນັກງານໄອຍະການ ທຶນການສຶກສານີ້ແມ່ນແນໃສ່ຊຸກຍູ້ໃຫ້ນັກສຶກສາເພດຍິງທີ່ຮຽນຈົບກົດ ໝາຍ ສຶບຕໍ່ປະກອບອາຊີບເຫຼົ່ານີ້ ຫຼາຍຂຶ້ນ ທັງນີ້ ເພື່ອເປັນການເພີ່ມຈໍານວນແມ່ຍິງ ທີ່ເຮັດວຽກຢູ່ໃນຂົງເຂດວິຊາຊີບນີ້ ທ່ານເອກອັກຄະລັດຖະທູດ ເຮມອນ ກ່າວວ່າ “ແຜນງານນີ້ໄດ້ສະແດງໃຫ້ເຫັນເຖິງຄວາມມຸ່ງໝັ້ນຂອງສະຫະລັດອາເມຣິກາ ພາຍໃຕ້ການຮ່ວມມືລະຫວ່າງສະຫະລັດອາເມຣິກາ ແລະ ສປປ ລາວ ເພື່ອຊ່ວຍລັດຖະບານ ສປປ ລາວ ໃນການສ້າງປະເທດໃຫ້ກາຍເປັນປະເທດຄຸ້ມຄອງລັດຄຸ້ມຄອງສັງຄົມດ້ວຍກົດໝາຍ ດ້ວຍການຊ່ວຍໃຫ້ປະຊາຊົນລາວເຂົ້າເຖິງຄວາມຍຸຕິທຳໃຫ້ຫຼາຍຂຶ້ນ ສະຫະລັດອາເມຣິກາ ພາກພູມໃຈ ທີ່ຈະສືບຕໍ່ຊ່ວຍເຫຼືອ ສປປ ລາວ ໃຫ້ບັນລຸເປົ້າໝາຍ ເພື່ອກາຍເປັນສະມາຊິກອາຊຽນ ທີ່ມີຄວາມເຂັ້ມແຂງ ໝັ້ນຄົງ ແລະວັດທະນະຖາວອນ ທຶນການສຶກສານີ້ ເປັນສ່ວນໜຶ່ງໃນກິດຈະກໍາ ພາຍໃຕ້ແຜນງານຊ່ວຍເຫຼືອທາງດ້ານກົດໝາຍ ທີ່ໄດ້ຮັບທຶນໂດຍຜ່ານອົງການພັດທະນາສາກົນຂອງສະຫະລັດອາເມຣິກາ ແລະ ຈັດຕັ້ງປະຕິບັດໂດຍມູນນິທິເອເຊຍ ແຜນງານການຊ່ວຍເຫຼືອທາງດ້ານກົດໝາຍ ໄດ້ຊ່ວຍພັດທະນາເປົ້າໝາຍຂອງ ສປປ ລາວ ດັ່ງທີ່ໄດ້ອະ ທິບາຍໄວ້ ໃນແຜນແມ່ບົດ ການສ້າງລັດແຫ່ງກົດໝາຍ ເພື່ອກາຍເປັນລັດທີ່ຄຸ້ມຄອງລັດຄຸ້ມຄອງສັງຄົມດ້ວຍກົດໝາຍ ສະຫະລັດອາເມຣິກາ ຍັງໄດ້ຮ່ວມມືກັບ ສປປ ລາວ ໃນຫຼາຍຂົງເຂດ ເພື່ອຍົກລະດັບ ດ້ານສຸຂະພາບ ແລະ ໂພຊະນາການ ສ້າງເງື່ອນໄຂທາງການຄ້າ ແລະການລົງທຶນ ຊ່ວຍເຫຼືອກຸ່ມຄົນທີ່ມີຄວາມສ່ຽງ ແລະ ການຕ້ານອາຊະຍາກຳຂ້າມຊາດ